**Народно читалище „Светлина-1905” с.Вълчитрън**

**Отчет**

**на осъществените читалищни дейности**

**на Народно Читалище „Светлина-1905”**

**с.Вълчитрън,общ.Пордим**

**за 2018 година**

Отчетът за осъществените читалищни дейности през 2018 година е написан в съответствие с разпоредбите на чл. 26а, ал. 2 от Закона за народните читалища, културния календар и План-Програмата за развитие на Народно читалище „Светлина-1905“.

Читалищното дело е живото огнище на националното ни самосъзнание.Благодарение на общите усилия на всички читалищни дейци-млади и стари,даряващи от времето и силите си,читалището на Вълчитрън се превърна в основа и двигател на българския дух в малкото ни село.

Измина още една година от дейността на НЧ“Светлина-1905“.Година ,изпълнена с упорит труд и много изяви.С множеството събития,празници,срещи, културни мероприятия,с репетиции и творчески изяви в страната и чужбина,дните просто неусетно се изнизваха.

Цялостната дейност на читалището през 2018г. се извършваше и бе съобразена с плана за развитие и работа на читалището и културния календар на мероприятията и дейностите .

Основна задача пред Настоятелството бе да продължи да утвърждава нашето читалище като пазител на местните традиции, като център за разпространение на духовни и културно-просветни ценности, като организация за подпомагане на културното и творческо развитие на децата и младежите, за обогатяване на културната,социална и образователна дейност сред местната общност.

Днес ние отчитаме една наситена и богата на културни събития,празници и самодейни изяви 2018 година.

През изминалата година се работи усърдно и упорито, постигнахме много, като оценяваме някои пропуски и възможности да се работи за още по-добри резултати. Но причината за това не е нежеланието или бездействието ни ,а недостатъчните финансови средства и понякога субективни фактори.

Читалището ни се утвърди като обществено - значима културна институция със собствен принос в обществения живот на селото. То е незаменима среда за изява на таланта и творческата самодейност, както и за опазването на фолклора и народните традиции. Ръководството и екипът на читалището работят за разширяване кръга от партньори с обществени и културни институции, учебни заведения, както и в посока на подобряване на предлаганите в читалището услуги. Търсим възможности за допълнителни финансови средства за осъществяването на заложените в културния календар събития,за кандидатстване с проекти по подходящи програми за различни дейности.

***Основни функции и задачи на читалището през отчетния период бяха:***

* Отстояване позицията на водещо културно- просветно средище за местната общност;
* Обогатяване на културния живот;
* Превръщане на читалището в съвременен културен и информационен център;
* Съхраняване на народните обичаи и традиции;
* Развитие и подпомагане на любителското художествено творчество;
* Работа с деца и ученици
* Дарителство и доброволчество
* Партньорство с местното самоуправление за развитието на културните процеси.
* Развитие на библиотечната дейност

***Приоритетни дейности през изминалия отчетен период бяха:***

***БИБЛИОТЕЧНА ДЕЙНОСТ:***

Основна цел в библиотечната дейност през изтеклата година бе привличане и запазване на интереса към книгата на читатели от най - ранна детска възраст. Библиотеката бе и място за общуване и полезно прекарване на свободното време на хора от различни възрасти, с различни интереси. Нашите потребители се радват и на услуги и възможности за получаване на информация за всичко ,което ги интересува.Библиотеката бе мястото, където хората, които нямат компютри, ползваха компютърна техника и интернет. Предоставят се много услуги – за търсене на работа, подготвяне на документи за кандидатстване за работа, справки за здравни и осигурителни вноски, проверка на осигурителен статус, в помощ на явяващите се на матури ученици, подготовка за кандидат – студентски изпити, търсене на материали за домашни и курсови работи, копиране, сканиране и изпращане на документи, четене на вестници, прожекции на филми и други.Подава се и годишната информационна карта в Регистъра на обществените библиотеки.

Читалищната Библиотека е обществено място и предоставя равен и свободен достъп до библиотечния фонд на всеки потребител.Библиотечния фонд за 2018г. е 8847 броя библиотечни единици.Оборудвана е с 3 бр. компютри, принтер , ксерокс , мултимедия и екран. Броя на потребителите в библиотека през 2017 г. е 212, като от тях 74 деца ,ученици и студенти.Броя на посещенията през годината е 2826, 2649 са посещенията за ползване на компютрите и копирната техника, 3148 броя са заетите библиотечни документи.Закупени са 15 броя нови книги и отчислени 20 броя.

**За популяризиране на дейността си читалищната библиотека организира:**

* Открити уроци, беседи, разговори, кътове и витрини, културни мероприятия, свързани с книгата.
* Запознаване на учениците с изискванията, условията и начина за ползване на необходимата литература в библиотеката;
* Работа с най-малките деца с цел зараждане интерес към книгата.

Библиотеката организира и различни мероприятия и дейности , насочени най-вече към децата и младежите за отбелязване деня на Книгата,седмицата на четенето,Деня на народните будители, запознаването им с традиционни народни обичаи и празници ,с което да възпитаваме в децатa родолюбие, отговорност, инициативност, любознателност, дисциплина,толерантност.

През лятната ваканция, освен посещенията с препоръчителни списъци за училище, се увеличи и броя на децата и учениците заради използването на компютрите. В библиотеката възрастните хора заемаха книги, получаваха копирни и информационни услуги, можеха да се свържат чрез Интернет с близки и роднини от далечни места.

Затова библиотеката и нейният информационен център са търсени и посещавани от жители и гости на Вълчитрън.

***През 2018 г.в библиотеката се проведоха следните празници и събития:***

* Уроци по родолюбие – 19 февруари ,3 март,2 юни:
* Открити часове с децата от началния курс под надслов „Обичам да чета" и „Любими детски книги"- международен ден на книгата
* Баба Марта – изработване на мартеници,подреждане на изложба,тържество в етнографския музей с децата от начален курс на ОУ“Н.Й.Вапцаров“.
* Международен ден на книгата – открит урок и тържество с ДГ”Детелина” и ученици от начален курс на ОУ „Н.Вапцаров”
* Великденско детско утро – боядисване на яйца ,конкурс за най-шарено яйце
* Лятна ваканция в библиотеката – програма за занимания с децата
* Ден на народните будители – конкурс за презентация с ученици от горен курс на ОУ „Н.Вапцаров”
* Национална седмица на четенето – мероприятие с ученици от начален курс на ОУ „Н.Й.Вапцаров“
* Коледна изложба от изработени от децата сурвачки и сувенири
* Гостуване в библиотеката ,литературна среща и представяне на книгите на Нидал Алгафари

***Културна дейност:***

2018 година отново бе богата на културни събития, традиционни празници, чествания и успешни изяви на самодейните състави на читалището. Стремежът ни бе към обогатяване, разнообразяване и надграждане на културния живот на селото .

Самодейните състави,членовете на читалището са основните участници в провеждането на културните изяви и събития от културния и празничен календар на читалището .

Чрез електронните медии и интернет страницата на читалището рекламираме и разпространяваме своята дейност в интернет-пространството. В уеб сайта на читалището са публикувани всички документи,устав и правилници както и снимки и видео записи от провежданите празници и фестивали. През годината имахме посещения и от групи от Румъния по Програмата за трансгранично сътрудничество,които разгледаха килийното училище,етнографския музей,читалището и им бе разказана историята на селото и показана презентацията „Вълчитрън- и ний сме дали нещо на света“.

***Празнични програми, чествания,инициативи и народни обичаи през 2018 година***

* Бабин ден
* Трифон Зарезан
* 1 март –денят на самодееца и Баба Марта
* 3 март – Тържество, поднасяне на венци,инициатива „Пробуждане с хоро“
* 8 март - Празнична програма и Дамско парти
* Лазаров ден – Лазаруване в селото на детска фолклорна група
* Великден – боядисване на яйца,приготвяне на козунаци – с децата от ДГ“Детелина“ и начален курс на ОУ“Н.Й.Вапцаров“
* Посещение иподнасяне на великденски лакомства и събрани дарения на децата от Комплекса за социални услуги „Свети Мина“ Пордим
* 11 май- Св.Св.Кирил и Методий – „Розите на България“ – участие в националната инициатива български хора пред всяко училище
* 21 май – Празник на Вълчитрън и откриване на ремонтираното Килийно училище в двора на църквата
* 24 май – празнично шествие и тържество на културни дейци,самодейци и ОУ“Н.Й.Вапцаров“
* 6 септември – поднасяне на венци пред паметника на загиналите във войните и възпоменание
* 1 ноември – посещение на читалищни дейци в Двора на Кирилицата-Плиска, Открит урок в библиотеката с горен курс на училището
* 30 ноември - Тържество – юбилей „Златна сватба“
* 12 декември – Участие в Коледен Базар гр.Пордим
* 18 декември - културно-информационна среща съвместно с Областна управа гр. Плевен „ИСТОРИЯТА РАЗКАЗВА – КУЛТУРНОТО НАСЛЕДСТВО НА ВЪЛЧИТРЪН”
* 21 декември –Посещение на децата от Комплекса за социални услуги „Свети Мина“ в Пордим – коледни подаръци,дарение на дрехи,хранителни продукти и плодове
* Две посещения и запознаване с историята и културното наследство на селото на делегации от румънски животновъди по Трансгранична програма са сътрудничество
* Коледно –новогодишно тържество на самодейците

***Художествено - творческа дейност:***

Културните любителски изяви са една от основните читалищни дейности.

Творческата работа на самодейните състави продължи и през изминалата година, като се провеждаха репетиции, заучиха се нови песни за обогатяване на репертоара .Самодейците са сред основните участници на традиционните Бабинден и Трифон Зарезан.Празника на самодейността – 1 март бе празнуван заедно със самодейците от читалищата в Катерица,Каменец,Одърне,Пордим и Тотлебен.С Осмомартенско тържество се отпразнува денят на жената .

Продължихме да работим, макар и по-рядко, и с детската фолклорна група. Заучиха нови народни песни и танци за Лазаров ден и лазаруваха в селото. Направихме възстановка на традиционните обреди за Благовец,Великден и Коледа.Организирани бяха групови посещения на учениците от ОУ „Н.Й.Вапцаров“ с беседа за началото на образователното дело в селото,посещение в килийното училище в църковния двор.

На 11 май, заедно с ОУ“Н.Й.Вапцаров“, се присъединихме към инициативата на Министерство на образованието „Розите на България“ – български хора пред всяко училище в страната.

Организираме празничната програма и сме сред участниците на 21 май – празник а на църквата „Св.Св.Константин и Елена” и Празник на село Вълчитрън, с празнична литургия и курбан за здраве и благоденствие в двора на църквата. Откри се и освети възстановеното Килийно училище в църковния двор, което предизвика огромен интерес сред жителите на селото.

На 24 май заедно с училището празнувахме с шествие и програма Деня на славянската писменост и култура.

Резултат от добрата съвместна работа между читалище и кметство е и още една инициатива, която стана традиция, а именно честването на юбилея „Златна сватба” за трета поредна година.

За първа година отворихме коледна работилница за сувенири,с които изделия участвахме на Коледния базар в община Пордим.

Организирахме дарителска кампания за децата от Комплекса за социални услуги „Свети Мина“ Пордим за Коледа.На Великден ги зарадвахме с боядисани яйца и козунаци.На деня на Народните будители читалищни дейци и самодейци организирано посетиха и разгледаха „Двора на кирилицата“ в Плиска.

На 18 декември читалището организира и проведе културно**-**информационна среща „ИСТОРИЯТА РАЗКАЗВА – КУЛТУРНОТО НАСЛЕДСТВО НА ВЪЛЧИТРЪН”. Показана бе презентацията „Вълчитрън – минало и настояще“, групата за художествено слово се представи с рецитал за България и стихове за родното село. Подредена бе изложба от гоблени,плетива,месни носии, картини на Румен Марков и кулинарни вкусотии.

През зимния период Дамски народен хор“Славей“ работи усилено по разнообразяване на репертоара си с нови тригласно обработени народни песни. Планирани и осъществени бяха участията на празници в селото, общината и фестивали в страната и чужбина :

***Участия,фестивали и награди през 2018 година :***

1. Общински преглед на художествената самодейност гр.Пордим- 1 място
2. Пети Национален фолклорен конкурс за Северняшка песен „Море песен екна“ гр.Севлиево – 2 място
3. Концерт – Спектакъл „Хубост за бъдни времена“ съвместно с Танцов клуб „Чародейка“ гр.Плевен в Зала „Катя Попова“
4. 21 май – Празник на с.Вълчитрън
5. Международен фолклорен фестивал „Балкан Фолк Фест“ – гр.Варна – Златен плакет
6. Международен фестивал „Охридска перла“ –гр.Охрид, Р Македония- грамота и статуетка
7. Пети Международен фестивал „Златен прах“ –Челопеч – 4 място
8. Фолклорен фестивал „От Дунав до Балкана“ гр.Борово – второ място
9. Събор на Народното творчество „От Тимок до Вита“ Черни Вит – Първо място,златен медал

***РЪКОВОДНА И ОРГАНИЗАЦИОННА ДЕЙНОСТ:***

Основна цел през годината пред Настоятелството на читалището бе организацията на цялостната му дейност - културна, самодейна, библиотечна и информационна. На проведено Годишно отчетно събрание, бяха приети Отчета за дейността на читалището и Отчета за изразходените от бюджета средства. Подава се редовно годишната информационна карта на читалището в Регистъра на народните читалища към Министерство на културата. Редовно и в срок се подават всички декларации, отчети и справки към НОИ, НАП, НСИ, РЕКИЦ Плевен, Община Пордим.Направено бе и вписване в Агенцията по вписванията. Настоятелството на читалището проведе 3 заседания, на които бяха обсъждани въпроси свързани с организацията на работа на читалището, текущи въпроси. Оказваше помощ и активно участваше при провеждане на всички читалищни мероприятия,дейности и доброволчески инициативи. Проверителната комисия извърши финансова проверка на счетоводните и касови документи и изготви годишния финансов отчет .През септември бе извършена проверка и от Инспекция по труда –Плевен при която не бяха установени никакви нарушения и пропуски в документацията.

Читалището работи в пълен синхрон и разбирателство с местната власт – Кметска и Общинска. Изказваме искрена благодарност за подкрепата, помощта, разбирането и активното участие във всички инициативи, мероприятия и фестивали в страната и селото на кмета г-жа Милена Вълчева и нейния екип,както и на кмета на Община Пордим г-н Д.Василев.

Работи се съвместно и с Обединено училище „Н.Й.Вапцаров“ и Детската градина по реализирането на дейности,празници и събития.

Цялостната дейност и изяви на читалището са начинът, на многото места, където сме били да се заговори за Община Пордим и за село Вълчитрън, с което се гордеем.

В заключение – 2018 година бе много успешна за читалището ни, наситена с дейности, мероприятия, изяви и празници , увенчана с престижни и високи отличия. Това ни носи удовлетворение и ни дава стимул за постигане на нови успехи .

Целта ни е да продължаваме да вървим напред, да се развиваме и обогатяваме културния живот в селото ни.

Днес, всички ние – читалищните хора, трябва да продължим да се грижим и работим за това читалището ни да бъде потребно и да бъде като семейно огнище за жителите на Вълчитрън.А за гостите на селото –да покажем,че и ний сме дали нещо на света.